**MEŠANJE GREZNIČNIH GOŠČ OZ. BLATA IZ MKNČ Z GNOJEVKO ALI GNOJNICO**

Tisti živinorejskim kmetijam v Sloveniji, ki zaradi razpršene poselitve ne bodo nikoli priključene na javni kanalizacijski sistem, je dovoljeno, da greznične gošče in blato iz MKČN (zmogljivosti do 50 PE) zmešajo z gnojevko ali gnojnico, skladiščijo 6 mesecev in aplicirajo na kmetijske površine (8. člen Uredbe o uporabi blata iz komunalnih čistilnih naprav v kmetijstvu, Ur.l. RS, št. 62/08). Teh 6 mesecev je nujnih, saj v tem času med skladiščenjem potečejo samodejno procesi, da ob aplikaciji ni nevarnosti okužbe s patogenimi mikroorganizmi. Torej je skladiščenje 6 mesecev, ki je tudi zakonska zahteva, varovalka, da ne prihaja do izbruhov bolezni.

Živinska gnojila je treba skladiščiti z zbiralnikih gnojnice ali gnojevke oziroma na gnojiščih ali drugih vodotesnih objektih tako, da je preprečeno izlivanje, izpiranje ali odtekanje izcedkov v površinske ali podzemne vode ali v okolje (12. člen Uredbe o varstvu voda pred onesnaževanjem z nitrati iz kmetijskih virov, Ur.l. RS, št. 113/09, 05/13 in 22/15).

Ker gre za organsko gnojilo, je potrebno voditi evidenco in jo hraniti vsaj 2 leti. V evidenci morajo biti sledeči podatki:

* datum aplikacije (vnosa) na zabeležene površine,
* datum začetka paše živine,
* datum spravila s površin.

Količina blata na posamezni kmetijski površini mora biti preračunana glede na zahteve o vnosu organskih snovi v tla.

**POMEMBNO!!**

**Uporaba obdelanega blata v kmetijstvu je mogoča samo v primeru, ko letni vnos dušika iz živinskih gnojil ne presega 170 kg N/ha kmetijskih zemljišč v uporabi na ravni kmetijskega gospodarstva. Za prekoračitve parametrov iz Uredbe o varstvu voda pred onesnaževanjem z nitrati iz kmetijskih virov (Ur.l. RS, št. 113/09, 05/13 in 22/15) je odgovoren vsak posameznik sam.**